Sagunt presenta en FITUR el nou pla de màrqueting, comunicació i creativitat
19 de gener 2023

![](/media/zvapob3l/c_fitur2mini.jpg?width=850&height=535.1136363636364)

El departament de Turisme de l'Ajuntament de Sagunt ha presentat hui en la Fira Internacional de Turisme (FITUR) el nou pla de màrqueting, comunicació i creativitat. Una nova estratègia reformulada que s'adapta als nous temps per al turisme.

El nou pla de màrqueting 2023-2025 de Sagunt partix que el major potencial de Sagunt és el seu divers producte cultural, unit al clima i les seues equipades platges. Entorn d'això, ha sorgit un ecosistema d'esdeveniments i festivitats, moltes d'elles amb la història com a fil conductor, i a més una gastronomia a l'alça. No obstant això, corren nous temps per al turisme, amb noves claus per als destins com són la sostenibilitat, la inclusió o accessibilitat. Per això era necessari reformular l'estratègia de màrqueting de Sagunt.

En este sentit, s'ha presentat una nova estratègia que és una aposta per reforçar el potencial cultural de Sagunt però en un nou vessant experiencial. I dins d’este pla estan presents tots els públics de Sagunt, els ciutadans, el sector turístic i els visitants. Amb el lema ‘Sagunt, un somriure d'història a història’, basat en la frase popular ‘amb un somriure d'orella a orella’, es pretén contagiar de felicitat a les persones que visiten el municipi i que no solament es parle del destí, sinó de l'experiència que es pot viure.

El nou pla reforça la inversió en xarxes, inclou campanyes sostenibles i reforça la governança turística, a més d'alinear-se amb l'hospitalitat mediterrània. Una pla que comença amb el desplegament de diferents actuacions per a celebrar els 40 anys de Sagunt a Escena, amb un ampli programa d'activitats dirigides a tots els públics. A més, es donarà a conéixer pròximament una nova línia de promoció del patrimoni industrial.

Després d'esta segona jornada en la fira, la regidora de Turisme, Natalia Antonino, s'ha mostrat «**satisfeta**» pel treball realitzat: «**Sagunt brilla en FITUR per la seua continuïtat, la seua millora constant i la seua innovació dins del producte**». En este sentit, ha destacat que des del departament continuaran «**sempre encaminats a millorar tots eixos productes que tenim a la ciutat, i preparar des de ja el camí per a continuar sent un dels referents de primer ordre del turisme a la Comunitat Valenciana**».

D'altra banda, hui també ha tingut lloc la visita institucional a l'estand de Sagunt, en la qual l'alcalde de Sagunt, Darío Moreno, i la regidora de Turisme, Natalia Antonino, han saludat a la ministra de Ciència i Innovació, Diana Morant, i al president de la Generalitat Valenciana, Ximo Puig, juntament amb el president de la Diputació de València, Toni Gaspar, i el diputat de Turisme, Jordi Mayor.

L'alcalde de Sagunt, Darío Moreno, ha indicat sobre esta trobada amb les diferents administracions que «**Sagunt s'ha guanyat respecte i confiança**» perquè «**d'una banda tenim un pla en el qual sabem el que volem fer i què hem de fer per a continuar millorant. Però d'altra banda, i també molt important, fem allò que diem, executem després eixos plans. I això fa que siguem un aliat de confiança de les diferents administracions, i que reforcem la col·laboració i finançament de cara a poder portar avant nous projectes**».

En la salutació a les autoritats també han estat presents les Falleres Majors de Sagunt, Claudia Ramón i Maite Nebot, i el president de la Federació Junta Fallera de Sagunt, Ramón Jarque, així com el clavari de la Majoralia 2023 de la Setmana Santa Saguntina, Patrick Salvador, i altres representants d'estes festes.

Així mateix, l'alcalde i la regidora han visitat l'estand de la Red de Juderías per a parlar sobre les noves activitats que s'organitzen al voltant d'esta, i conéixer el nou disseny de l'estand que promociona la nostra ciutat al costat de les altres 20 que formen part de la xarxa. Així, han creat una nova imatge que és el reflex del nou projecte de portal turístic, que agrupa una ruta per les 21 ciutats sota l'atenta mirada de Maimónides. Un portal exclusivament turístic que vincularà els destins, incloent-hi empreses de cada ciutat amb producte de jueries, i estarà disponible en francés, anglés i espanyol, per a fer eixe pas definitiu cap al mercat estranger.

En este sentit, el primer edil ha expressat sobre la pertinença a esta Red de Juderías que «**és una cosa que ens fa únics, recordem que som l'única ciutat de la Comunitat Valenciana que està dins de la xarxa**».

![](/media/j0elknp1/c_fitur2mayoralía.jpg?width=850&height=566.9886363636364)

Un altre de les trobades que ha tingut lloc hui ha sigut la Majoralia amb el secretari autonòmic de Turisme, Francesc Colomer, i la cap del producte cultural de TCV, María Ruíz, ja que la confraria forma part de la Ruta del Greal, i han conegut de primera mà el nou passaport i la nova guia de la Ruta del Greal.

L'Ajuntament de Sagunt participa un any més en la principal fira internacional de turisme del nostre país i durant estos dies promocionarà turísticament la ciutat en la 43 edició de la Fira Internacional de Turisme (FITUR), que se celebra des d'ahir fins al 22 de gener a Madrid. La delegació de Turisme té un estand en l'espai de València Turisme, on presenta el seu nou pla de màrqueting basat en el turisme experiencial, a més de tota l'oferta habitual de turisme de sol i platja, turisme cultural, industrial i mig ambiental.

![](/media/ptfkkpsi/c_fitur2fin.jpg?width=850&height=478.125)

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-en-fitur-el-nou-pla-de-marqueting-comunicacio-i-creativitat/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-en-fitur-el-nou-pla-de-marqueting-comunicacio-i-creativitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-en-fitur-el-nou-pla-de-marqueting-comunicacio-i-creativitat/ "Linked In")
*   [](mailto:?body=https://aytosagunto.es/va/actualitat/sagunt-presenta-en-fitur-el-nou-pla-de-marqueting-comunicacio-i-creativitat/)